<classify> MUSTAFA Malimi 23 mkazi wa Mikoroshini Chalinze wilayani Bagamoyo mkoani Pwani ambaye ni mmoja ya wafungwa waliopata msamaha wa Rais John Magufuli hivi karibuni anashikiliwa na Jeshi la Polisi kwa tuhuma za kuiba ngombe.Kwa mujibu wa taarifa iliyotolewa kwa vyombo vya habari na Kamanda wa Polisi mkoani hapa leo, Alhamisi, Wankyo Nyigesa alisema kuwa ngombe aliyeibwa alikutwa amechinjwa na mtuhumiwa huyo.Nyigesa alisema kuwa tukio hilo lilitokea Desemba 11 mwaka huu majira ya saa 4 asubuhi huko Nero Magorofani wilaya ya kipolisi Chalinze, ikiwa ni siku mbili tu baada ya Rais kutangaza msamaha kwa zaidi ya wafungwa 5,000.Mtuhumiwa aliiba ngombe huyo mwenye thamani ya shilingi milioni 1.2, mali ya Otaigo Elisha 30 mkazi wa Pera Chalinze, Nyigesa amenukuliwa.Wakati huo huo, dereva Baraka Njoka 37 mkazi wa Ubungo Kibo anashikiliwa kwa tuhuma za kukutwa na mafuta ya kupikia madumu 860 ambayo hayakulipiwa ushuru.Kamanda Nyigesa alisema kuwa tukio hilo lilitokea Desemba 11, mwaka huu majira ya saa 8:20 usiku Lugoba wilaya ya Bagamoyo ambapo mtuhumiwa alikutwa na mafuta hayo.Alisema kuwa mtuhumiwa huyo alikuwa akiendesha gari aina ya Fuso lenye namba za usajili T 582 AWB likiwa na mafuta hayo.Mafuta hayo ya makampuni ya Mico na Oki yalikuwa hayana kibali chochote wala hayakulipiwa ushuru wa serikali, alisema Nyigesa.Aidha alisema mtuhumiwa atafikishwa mahakamani mara upelelezi utakapokamilika ili kujibu tuhuma zinazomkabili.  <topic>: kitaifa 